การประกอบธุรกิจของแต่ละสายผลิตภัณฑ์

3.1 ผลิตภัณฑ์เครื่องสำอาง

1.  ลักษณะผลิตภัณฑ์หรือบริการ

บริษัทเป็นผู้แทนจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศ
และในประเทศ อาทิเช่น เครื่องสำอาง Covermark, O’Leary, Acseine, K.ma,
Sungrace, Evian ผลิตภัณฑ์เกี่ยวกับการดูแล รักษาเส้นผม Sencience, Zotos, Design
Freedom, ISO, Recipist, M-trick, BSC Hair care ผลิตภัณฑ์น้ำหอม Iceberge,
GAS, Byblos, Rockford และผลิตภัณฑ์เครื่องสำอางสำหรับการดูแลผิวพรรณ Omaré
ซึ่งแต่ละผลิตภัณฑ์ได้สนองความต้องการของผู้บริโภคแต่ละระดับได้อย่างครอบคลุม
ในทุกช่องทางการจำหน่าย เช่น ในห้างสรรพสินค้า ศูนย์บริการความงาม ร้านเสริมสวย
โมเดอร์นเทรด ทั้งในกรุงเทพและต่างจังหวัด
โดยมีพนักงานขายที่ผ่านการอบรมความรู้เกี่ยวกับผลิตภัณฑ์ เทคนิคการขาย และการบริการที่มีคุณภาพ
คอยให้คำแนะนำ และบริการลูกค้าเป็นอย่างดี

2.  การตลาดและภาวะการแข่งขัน

แนวโน้มการตลาดเครื่องสำอางในปี 2550 ยังมีความไม่แน่นอนสูง
แม้ว่ามูลค่าตลาดเครื่องสำอางในปี 2549 มีอัตราการเติบโตเพิ่มขึ้น
เนื่องจากภาวะเศรษฐกิจของประเทศได้รับผลกระทบจากปัจจัยหลายด้าน
รวมทั้งการเปลี่ยนแปลงทางด้านการเมืองภายในประเทศ ส่งผลต่อกำลังซื้อของผู้บริโภคลดลง
ตั้งแต่ช่วงไตรมาสสุดท้ายของปี 2549 และยังไม่สามารถพลิกฟื้นขึ้นมาอยู่ในระดับที่น่าพอใจ
โดยเฉพาะกลุ่มเครื่องสำอางบนเคาน์เตอร์ในห้างสรรพสินค้า ที่มีระดับราคาค่อนข้างสูง
ลูกค้าได้ชะลอการซื้อ และมียอดซื้อลดลง
อย่างไรก็ดีในสภาพภาวะเศรษฐกิจปัจจุบันส่งผลให้ผู้ประกอบการทั้งห้างสรรพสินค้า
และบริษัทต่างนำกลยุทธ์มากระตุ้นผู้บริโภคให้เกิดความสนใจซื้อท่ามกลางสภาวะการแข่งขันตลาดที่นับวันจะรุนแรงมากขึ้น

กลุ่มสินค้าเครื่องสำอางของบริษัท โอซีซี จำกัด (มหาชน) มีผลประกอบการในปี 2549
เติบโตขึ้นด้วยปีที่ผ่านมา ทางบริษัทมีความมุ่งมั่นด้านการพัฒนา
และเพิ่มพูนศักยภาพบุคลากรให้มีความชำนาญ รอบรู้ และมีคุณภาพ ในการให้บริการ
และความพึงพอใจให้กับลูกค้าอย่างสูงสุด อีกทั้งการพัฒนาด้านผลิตภัณฑ์ นวัตกรรมใหม่ๆ
ให้มีคุณสมบัติอันโดดเด่น เข้ามาบริการให้ลูกค้าอย่างหลากหลาย ต่อเนื่องเพิ่มมากขึ้น
ผนวกกับศักยภาพ และความสามารถในการจำหน่ายสินค้าที่ครอบคลุมพื้นที่ทั่วประเทศ
ทำให้บริษัทสามารถขยายตลาดเข้าสู่กลุ่มลูกค้าใหม่ๆ ให้เพิ่มมากขึ้น
การใช้กลยุทธ์ประชาสัมพันธ์ผ่านสื่อบุคคลสาธารณะต่างๆ
และให้การสนับสนุนรายการโทรทัศน์ประเภท ข่าว วาไรตี้ และละครบันเทิงต่างๆ
ส่งผลต่อความเชื่อมั่นในยี่ห้อของสินค้าและสร้างความต้องการสินค้าให้กับผู้บริโภคได้เป็นอย่างดี

ตลอดเวลาที่ผ่านมา ทางบริษัทได้ยึดมั่นในหลักการสร้างความพึงพอใจต่อคู่ค้า และลูกค้า
ซึ่งทำให้บริษัทประสบผลสำเร็จในการดำเนินธุรกิจมาอย่างยาวนาน
อีกทั้งยังตระหนักดีถึงการพัฒนาและสร้างการเรียนรู้ใหม่ๆ ให้เกิดภายในองค์กร
เพื่อความเป็นเลิศในการทำธุรกิจอย่างยั่งยืนและมั่นคงต่อไปในอนาคต

ในส่วนผลิตภัณฑ์เกี่ยวกับการดูแลและรักษาเส้นผมภายใต้ลิขสิทธิ์ของ Shiseido Professional
และ BSC Hair Care ได้มียอดจำหน่ายเติบโตเพิ่มขึ้นอย่างต่อเนื่อง
ซึ่งเกิดจากการสร้างกระแสทางการตลาดในแฟชั่นการจัดแต่งทรงผม
ด้วยกิจกรรมที่ร่วมกับสถาบันเสริมสวยต่างๆ ในระดับประเทศ การโชว์เทคนิค
และการสาธิตแนะนำการใช้ผลิตภัณฑ์ให้กับลูกค้าทั่วทุกภูมิภาค
จึงทำให้สามารถขยายร้านค้าตัวแทนจำหน่ายเพิ่มขึ้นเป็นอย่างมาก

3.  การจัดหาผลิตภัณฑ์หรือบริการ

บริษัทได้ให้ความสำคัญต่อการเลือกสรรสินค้า
และเพิ่มผลิตภัณฑ์ใหม่เพื่อให้ผู้บริโภคสามารถใช้ผลิตภัณฑ์เครื่องสำอางอย่างมีคุณภาพมาตรฐานที่ดี
ทั้งสินค้าที่นำเข้าจากต่างประเทศ และที่ผลิตในประเทศ
ซึ่งส่วนใหญ่ได้สั่งซื้อผ่านและผลิตจากโรงงาน บริษัท อินเตอร์เนชั่นเนล แลบบอราทอรีส์ จำกัด และ
บริษัท เอส แอนด์ เจ อินเตอร์เนชั่นแนล เอนเตอร์ไพรส์ จำกัด (มหาชน)
ที่มีมาตรฐานในระดับสากล
มีความเชี่ยวชาญในกระบวนการผลิตและการควบคุมคุณภาพเครื่องสำอางมานาน
โดยมีเจ้าของลิขสิทธิ์จากต่างประเทศเป็นผู้พัฒนาผลิตภัณฑ์และกำกับดูแลอย่างใกล้ชิด

ผลิตภัณฑ์เสื้อผ้า

  (1) ลักษณะผลิตภัณฑ์หรือบริการ

บริษัทเป็นผู้จัดจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี ชุดกีฬา และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้รับการผลิตจากวัตถุดิบที่มีคุณภาพ มีการออกแบบที่ทันสมัย
มีรสนิยมโดดเด่นด้วยผ้าลูกไม้ ตลอดจนวิธีการตัดเย็บอย่างประณีต
เพื่อให้เหมาะกับสุภาพสตรีในทุกสรีระ สินค้าส่วนใหญ่จะจำหน่ายในห้างสรรพสินค้าชั้นนำทั่วประเทศ
โดยมีพนักงานขายคอยบริการให้คำแนะนำเกี่ยวกับสินค้า
และนอกจากนี้บริษัทยังได้จัดจำหน่ายผลิตภัณฑ์ชุดชั้นในสตรี ภายใต้เครื่องหมายการค้า Gunze
ที่มีชื่อเสียง และมีเอกลักษณ์โดดเด่นจากประเทศญี่ปุ่น โดยใช้วัตถุดิบจากผ้าฝ้ายชนิดดี มีคุณภาพสูง

  (2) การตลาดและภาวะการแข่งขัน

ภาวะการแข่งขันของตลาดชุดชั้นในสตรี ชุดนอนสตรี ชุดว่ายน้ำ
ได้มีการพัฒนาทางด้านผลิตภัณฑ์ให้มีความหลากหลายรูปแบบ
มีการสร้างกระแสความนิยมแฟชั่นมากยิ่งขึ้น ซึ่งเป็นการกระตุ้นความต้องการของกลุ่มผู้บริโภคยุคใหม่
ผลิตภัณฑ์ Guy Laroche ได้มุ่งเน้นการออกแบบที่มี เอกลักษณ์โดดเด่นสวยงาม นำแฟชั่น
เป็นที่สนใจของลูกค้า จึงทำให้ผลิตภัณฑ์ Guy Laroche ได้รับความนิยมชื่นชอบ
จากลูกค้ามาโดยตลอด ในส่วนของผลิตภัณฑ์ Gunze ก็ได้พัฒนาเพิ่มคอลเล็คชั่นใหม่เช่นเดียวกัน
โดยได้เน้นนวัตกรรมด้านคุณสมบัติในการสวมใส่ เพื่อให้มีสุขภาพที่ดี เช่นเนื้อผ้าที่มีคุณสมบัติ
Anti-Bacteria ซึ่งทำให้ผู้บริโภคได้รับคุณประโยชน์ และให้การยอมรับในผลิตภัณฑ์มากยิ่งขึ้น

ผลิตภัณฑ์ในกลุ่มเครื่องนุ่งห่มของบริษัทยังคงสามารถสร้างยอดขายเพิ่มขึ้นได้อย่างต่อเนื่อง
ซึ่งเป็นผลมาจากการมุ่งเน้นผลิตภัณฑ์ให้มีคุณค่าและคุณภาพสูง
เพื่อสร้างความพึงพอใจสูงสุดให้กับผู้บริโภค

  (3) การจัดหาผลิตภัณฑ์หรือบริการ

บริษัทได้จัดซื้อผลิตภัณฑ์ในกลุ่มสื้อผ้าจากโรงงาน บริษัท ธนูลักษณ์ จำกัด (มหาชน) บริษัท
ภัทยาอุตสาหกิจ จำกัด และบริษัท ไทยกุนเซ่ จำกัด เป็นผู้ผลิตในประเทศ
ที่มีเทคโนโลยีเครื่องจักรที่ทันสมัย มีกรรมวิธีการตัดเย็บที่มีความประณีต และมีประสิทธิภาพสูง
จนได้รับความไว้วางใจจากเจ้าของลิขสิทธิ์จากต่างประเทศผลิตสินค้าให้กับบริษัทฯโดยตรง